แนวโน้มหุ้นฟื้นตัวตามตลาดภูมิภาค
นักวิเคราะห์ฯ มองแนวโน้มตลาดหุ้นไทยเช้าวันนี้ฟื้นตัวตามตลาดภูมิภาค หลังจากลงไปอย่างหนัก 2 วันติดต่อกัน คลายกังวลสหรัฐชะลอมาตรการ QE
31 พ.ค. 2556

นักวิเคราะห์ฯ มองแนวโน้มตลาดหุ้นไทยเช้าวันนี้ฟื้นตัวตามตลาดภูมิภาค หลังจากลงไปอย่างหนัก 2 วันติดต่อกัน คลายกังวลสหรัฐชะลอมาตรการ QE
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยเช้าวันนี้ดัชนีน่าจะฟื้นตัวตามตลาดภูมิภาค หลังจากปรับตัวลดลงอย่างหนัก 2 วันติดต่อกัน เนื่องจากนักลงทุนเริ่มคลายความกังวล หลังข้อมูลเศรษฐกิจสหรัฐยังแสดงความอ่อนแอ 
โดยเฉพาะตัวเลขผลิตภัณฑ์มวลรวมภายในประเทศ(จีดีพี)ขยายตัวในอัตราช้าลงมาอยู่ที่ 2.4% จากที่เคยคาดไว้ในระดับ 2.5% รวมถึงตัวเลขของผู้ขอรับสวัสดิการเพิ่มขึ้นอีก 1 หมื่นราย แสดงให้เห็นถึงสัญญาณเศรษฐกิจสหรัฐฯยังไม่กลับมาฟื้นตัวอย่างชัดเจน ทำให้นักลงทุนคาดหวังว่าเฟดจะยังคงเดินหน้ามาตรการ QE ต่อไป
ส่วนในประเทศยังไม่มีปัจจัยใหม่ที่เข้าสนับสนุนตลาดมากนัก อย่างไรก็ตาม บ่ายวันนี้ให้ติดตามตัวเลขเศรษฐกิจที่ธปท.จะแถลงออกมา เพราะอาจมีประเด็นที่จะส่งผลกระทบต่อตลาดหุ้นไทยได้
พร้อมให้กรอบการเคลื่อนไหววันนี้ แนวต้าน 1,590-1,600 จุด แนวรับ 1,570-1,575 จุด